Id-Deċiżjoni Tal-Kummissjoni
ta’ l-20 ta’ Marzu 1991
dwar applikazzjonijiet għar-rifużjonijiet ta’ għajnuna mogħtija mill-Istati Membri lill-organizzazzjonijiet tal-produtturi tal-ġewż u/jew tal-ħarrub
(91/229/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 1035/72 tat-18 ta’ Mejju 1972 dwar l-organizzazzjoni komuni tas-suq fil-frott u l-ħaxix [1], kif l-aħħar emendat mir-Regolament (KEE) Nru 3920/90 [2], u b’mod partikolari l-Artikolu 14 g tiegħu,
Billi r-Regolament tal-Kunsill (KEE) Nru 789/89 [3] żied ma’ l-arranġamenti ta’ għajnuna għall-organizzazzjonijiet tal-produtturi tal-frott u tal-ħaxix billi introduċa għajnuna addizzjonali ta’ rata fissa, bħala inċentiv għall-formazzjoni, għall-organizzazzjonijiet tal-produtturi b’attività ekonomika ċċentrata fuq il-produzzjoni u l-marketing tal-ġewż u/jew tal-ħarrub;
Billi r-Regolament tal-Kunsill (KEE) Nru 790/89 [4] iffissa l-ammont ta’ l-għajnuna addizzjonali ta’ rata fissa pprovduta fl-Artikolu 14(b) tar-Regolament (KEE) Nru 1035/72 għall-formazzjoni ta’ l-organizzazzjonijiet tal-produtturi;
Billi applikazzjonijiet għar-rifużjonijiet ta’ l-għajnuna addizzjonali ta’ rata fissa mogħtija mill-Istati Membri lill-organizzazzjonijiet ta’ produtturi tal-ġewż u/jew tal-ħarrub sabiex ikopru spejjeż addizzjonali tal-formazzjoni tagħhom għandhom jinkludu ċerta informazzjoni li tippermetti l-verifika ta’ konformità ta’ l-infiq mal-ħtiġiet tar-Regolament (KEE) Nru 1035/72, b’mod partikolari l-Artikolu 14(b) tiegħu;
Billi sabiex ikun permess monitoraġġ effettiv ta’ l-applikazzjonijiet għar-rifużjonijiet l-Istati Membri għandhom iżommu disponibbli għall-Kummissjoni, għal tliet snin wara r-rifużjonijiet finali, id-dokumenti kollha ta’ sostenn li fuq il-bażi tagħhom ingħatat l-għajnuna;
Billi l-miżuri pprovduti f’din id-Deċiżjoni huma skond l-opinjoni tal-Kumitat ta’ Ġestjoni għall-Frott u l-Ħaxix,
ADOTTAT DIN ID-DEĊIŻJONI:
L-Artikolu 1
1. Applikazzjonijiet għar-rifużjonijiet ta’ l-infiq taħt l-Artikolu 14(b) tar-Regolament (KEE) Nru 1035/72 għandhom ikunu ppreżentati kif indikat fl-Anness ma’ din id-Deċiżjoni.
2. L-Istati Membri għandhom jittrasmettu lill-Kummissjoni ma’ l-ewwel applikazzjoni tagħhom għar-rifużjonijiet it-testi tad- dispożizzjonijiet ta’ implimentazzjoni u ta’ kontroll nazzjonali u l-istruzzjonijiet amministrattivi, kif ukoll formoli u kull dokument ieħor li għandu x’jaqsam ma l-amministrazzjoni tal-miżura.
L-Artikolu 2
L-Istati Membri għandhom iżommu disponibbli għall-Kummissjoni, għal tliet snin mid-data tar-rifużjonijiet finali, id-dokumenti kollha, jew kopji ċertifikati tagħhom fil-pussess tagħhom, skond il-bażi ta’ liema l-għajnuna kif ipprovduta fl-Artikolu 14(b) tar-Regolament (KEE) Nru 1035/72 kienet mogħtija, kif ukoll il-fajl komplet għal kull reċipjent.
L-Artikolu 3
Din id-Deċiżjoni hi indirizzata lill-Istati Membri.
Magħmula fi Brussel, fl-20 ta’ Marzu 1991.